Yle-vero poistuu reilulta puolelta miljoonalta pienituloiselta, jos tällä viikolla perustettava parlamentaarinen työryhmä esityksen hyväksyy. Samalla suurituloisten Yle-vero nousee 20 eurolla.

Yle-verosta piti kertoa jo eilen hallituksen puoliväliriihen yhteydessä, mutta Ylen asema eduskunnan alaisena laitoksena teki mutkia matkaan.

Yle-veroa varten kysyttiin linjaukset myös kaikilta oppositioryhmiltä. Muut olivat valmiita tekemään ja julkistamaan päätöksen jo nyt, mutta Sdp jumitti asian tällä viikolla perustettavaan työryhmään, joka käy linjaukset vielä läpi.

– Asiaa ei voitu eilen kertoa, koska Sdp ei luvannut, Ilta-Sanomille kerrotaan.

Sdp:n toiminta on herättänyt eduskunnassa ihmetystä. Motiiviksi on epäilty, ettei se halunnut hallituksen saavan positiivista julkisuutta. Pienituloisten verovapautusta on ajanut erityisesti perussuomalaiset.

Suurituloisten vero nousee 163 euroon

Joka tapauksessa tarkoitus on, että yli puoli miljoonaa pienituloista vapautuu Yle-verosta kokonaan.

Nykyisin Yle-veroa joutuu maksamaan 11 200 euron vuosituloilla. Ensi vuoden alusta tulon alaraja nousee 15 500 - 16 000 euroon. Sen alle ansaitsevat eivät veroa joudu maksamaan, olipa kyse eläke- tai ansiotulosta.

Samalla suurituloisten Yle-vero nousee nykyisestä 143 eurosta 163 euroon.

Lopullisesti asian käsittelee parlamentaarinen työryhmä, jonka puheenjohtaja tulee perussuomalaisten eduskuntaryhmästä.

Eduskuntaryhmät valitsevat ehdokkaansa torstain ryhmäkokouksissa.